O‘zbekistonda 6-apreldan favqulodda holat e’lon qilinishi haqidagi xabar yolg‘on ekanligi ma’lum qilindi

Ijtimoiy tarmoqlar va Telegram kanallarida tarqatilayotgan respublikada 6-apreldan boshlab favqulodda holat e’lon qilinishi haqidagi videomaterial yolg‘on va haqiqatga to‘g‘ri kelmaydi. Bu haqda O‘zbekistonda soxta axborotlarga raddiyalar uchun rasmiy manba — Telegram’dagi “Antifake.uz” kanalida xabar berildi.

Kanaldagi postda aholi orasida vahima chiqarishga qaratilgan ma’lumotlar va materiallarni har qanday shaklda tarqatish 66 million 900 ming so‘mdan 89 million 200 ming so‘mgacha miqdorda jarima yoki 3 yildan 5 yilgacha ozodlikni cheklash yoxud 3 yildan 5 yilgacha ozodlikdan mahrum qilish bilan jazolanishi ham eslatilgan.
 
Avval Toshkentda “stiker”siz yurgan 152 ta avtomobil jarima maydonchasiga joylashtirilgani, 6-apreldan mototransport va velosipedda harakatlanish cheklanishi, tana harorati 37 daraja va undan yuqori bo‘lganlar bozor va supermarketlarga kiritilmasligi, O‘zbekistonning yirik shaharlarida “o‘zini yakkalash” tartibi 6-apreldan majburiy joriy etilishi haqida xabarlar berilgan.